Manises compta per primera vegada amb un arbre de Nadal elaborat amb peces ceràmiques
19 de desembre de 2024

· Artesans ceramistes de Manises participen en la decoració de l’arbre amb plats de diferents colors

Manises, 19 de desembre de 2024-. Manises compta aquest any, per primera vegada, amb un arbre de Nadal elaborat amb peces de ceràmica d’artesans i artesanes locals. Aquest arbre respon a la proposta feta des de fa més de 2 anys per part del sector ceràmic maniser i la Regidoria de Promoció de la Ceràmica de tindre una instal·lació nadalenca amb ceràmica com tenen altres ciutats europees com Deruta o Montelupo.

El regidor de Promoció de la Ceràmica, Xavier Morant, ha afirmat que “aquest arbre experimental fet amb peces de ceràmica es convertirà en una obra que abasta la tradició i la modernitat de la ceràmica de Manises”. “L'artesania de les peces que decoraran l’arbre són una bona mostra del fet que Manises ostenta ja fa tres anys el títol de Ciutat Creativa de la Unesco en la modalitat d’artesania i arts populars i que cada any anirà actualitzant-se”, ha afegit Morant.

Els i les ceramistes que han realitzat xicotetes obres per a l'arbre de Nadal són: Alicia Gómez Bellver (Aliarte), Mª Isabel Martínez Esteso, Juan Carlos Iniesta Pérez (Do-Manises), Arturo Mora Benavent, Drac Ceràmic, La Cerámica Valenciana i Pepe Royo.

Totes les peces estan fetes a mà, completament artesanals, la qual cosa repercuteix en el fet que aquest arbre tinga un caràcter únic i singular. L’elecció dels colors enguany, està basada en els clàssics de la ceràmica de Manises: terracota, mel, blanc, daurat, blau cobalt i taronja.

L’estructura metàl·lica que exhibeix les peces penjades té una altura de 6 metres. Aquest arbre ceràmic es podrà visitar a la plaça del Castell, davant de l’edifici consistorial.